# **EEVA JOENPELLON TUOTANTO**

*Tässä dokumentissa esitellään Eeva Joenpellon tuotanto. Esittelyt on alun perin julkaistu Eeva Joenpellon juhlavuoden Instagram- ja Facebook-tileillä (@eevajoenpelto100). Esittelyt on kirjoittanut WSOY:n kirjallisuussäätiön viestintä- ja tapahtumakoordinaattori Anna Mattila.*

*Esittelyt ovat vapaasti kirjastojen käytettävissä ja niitä saa muokata kirjastojen tarpeita vastaaviksi. Niitä saa myös käyttää esimerkiksi esittelylehtiseen ym. painatteeseen. Kaikessa käytössä pyydän mainitsemaan tekijät eli Anna Mattilan ja WSOY:n kirjallisuussäätiön.*

*Jos käytätte materiaalia ja postaatte siitä omille kanavillenne, pyydän merkitsemään postauksiin @eevajoenpeltoo100 ja @wsoykirjallisuussaatio.*

## **Seitsemän päivää** (1946), salanimellä Eeva Helle

1940-luvussa Suomessa oli kaikesta pula, mutta kirjoja suomalaiset ostivat arkihuolten paoksi, vaikka ne oli painettu huonolle paperille. Eeva Joenpelto oli työskennellyt jo jonkin aikaa Nuori Voima -lehden päätoimittajana, jossa hän oli harjautunut editoimaan kehnostakin tekstistä julkaisukelpoisen. Hän totesi kykenevänsä kirjoittamaan, ja koska hän tarvitsi lisätuloja, hän päätti kokeilla omia siipiään kirjoittamalla romaanin.

Joenpellon ensimmäinen romaani *Seitsemän päivää* ilmestyi salanimellä Eeva Helle Kansankirjan julkaisemana. Joenpelto ei yleensä maininnut tätä kirjaa, kun puhui uransa alkutuotannosta vaan aloitti usein ensimmäisestä omalla nimellä julkaistusta kirjastaan *Kaakerholman kaupungista* (1950). Tästä huolimatta *Seitsemän päivän* julkaisu oli alku hänen uralleen. Kirjallisuudentutkia professori Kai Laitinen on luonnehtinut *Seitsemän päivää* -romaania ekspressionistisesti ja jopa dekkariksi. Sodan jälkeen monet kirjailijat eivät halunneet leimautua viihdekirjailijoiksi, minkä vuoksi Joenpeltokin on ehkä kieltänyt myöhemmin teoksensa.

Romaani keskittyy Ilmari Malmströmin tekemään murhaan. Malmströmin uhri Iris Kivi on nuori nainen, jonka kanssa Malmströmillä on suhde. Jo Malmströmissä on nähtävissä Joenpellolle tyypillinen mieshahmo, joka vetäytyy syrjään elämästään. Iris Kivi taas on Joenpellolle poikkeuksellisen seksuaalinen hahmo. Hänenlaisensa oman ruumiillisuutensa esiin tuova nainen oli harvinainen näky 1940-luvun suomalaisessa kirjallisuudessa. Joenpelto oli kirjoittamisen aikoihin lukenut ruotsalaisen modernin työläiskirjailijan Jan Fridegårdin seksuaalisesti vapaamielisiä romaaneja.

*Seitsemän päivää* sai niukasti arvosteluja, jotka tosin olivat kiitteleviä. Säilyneestä aikalaispainoksesta on nähtävissä, että kirjasta otettiin ainakin toinen painos.

Kirjan ilmestymisen jälkeen Joenpelto alkoi tosissaan miettiä kirjailijan uraa ja jätti työnsä Nuori Voima -lehden päätoimittajana.

Lähde:

Helena Ruuska: Elämän kirjailija Eeva Joenpelto (WSOY, 2015), s. 94–99.

#eevajoenpelto #eevajoenpelto100 #eevajoenpellontuotanto #seitsemänpäivää #kirjagramsuomi #kansankirja

## **Tulee sittenkin päivä**... (1950), salanimellä Eeva Autere

Ensimmäisen romaaninsa innoittamana Eeva Joenpelto päätyi pian kirjoittamaan kahta kirjaa samaan aikaan. Toinen oli hänen ensimmäinen omalla nimellään julkaistava *Kaakerholman kaupunki* (1950) ja toinen viihteellinen *Tulee sittenkin päivä…,* jonka Joenpelto julkaisi salanimellä Eeva Autere. Kustantajaksi valikoitui silloin viihdekirjallisuuteen keskittyvä Karisto.

Joenpelto sai kirjasta kertapalkkion ja varmuuden siitä, ettei haluaisi tulevaisuudessa kirjoittaa viihdettä: ”Tätä romaania tehdessäni ymmärsin sen verran edes, että se ei tyydyttänyt minua”, hän kertoi myöhemmin kirjailijahaastattelussa.

Romaani kertoo siitä, kuinka sairaanhoitaja Ritva päätyy hoitamaan vanhaa Yliharjun isäntää, joka on aikoinaan sotkenut Ritvan ja hänen sulhasensa Juhan avioliittosuunnitelmat. Elämän viimeisillä hetkillä on aika tehdä tiliä menneisyydestä. Romaani sijoittuu nykypäivään (noin 1940-luvulle) eikä menneisyyteen, kuten lukuisat Joenpellon myöhemmät romaanit.

Kirja on nykyään melko harvinainen.

Lähteet:

Helena Ruuska: Elämän kirjailija Eeva Joenpelto (WSOY, 2015), s. 109.

Kirjasampo.fi

#eevajoenpelto #eevajoenpelto100 #eevajoenpellontuotanto #tuleesittenkinpäivä #kirjagramsuomi #karisto

## **Kaakerholman kaupunki** (1950)

*Kaakerholman kaupunki* on ensimmäinen Eeva Joenpellon nimellä julkaistu romaani. Jo siinä on nähtävissä Joenpellon viehätys menneisyyteen. Hänen kaksi ensimmäistä romaaniaan *Seitsemän päivää* (1948) ja *Tulee sittenkin päivä…* (1950) sijoittuivat nykypäivään.

*Kaakerholman kaupunki* on saanut inspiraationsa Joenpellon lapsuudenmaisemista. Hänen kotinsa lähellä sijaitsi mäenkumpare, jota kutsutiin Kaakerholmaksi siellä asuneen ontuvan (kaakertavan) suutarin takia. Mäki oli kuin pieni kaupunki torppineen ja käsityöläisten asumuksineen. Joenpellon lapsuudessa 1920-luvulla kumpareen asutus oli tyhjentynyt, mutta siellä asui vielä muutama vanhus, joille nuori Joenpelto kävi joskus viemässä ruokalahjoja. Miettiessään seuraavan romaanin aihetta Joenpelto huomasi, että hän halusi kirjoittaa Kaakerholmasta ennen kuin se katoaisi kokonaan.

Romaani kertoo Annista ja Eljaksesta, jotka menevät nopeasti naimisiin ja saavat lapsen. Pian paljastuu, että lapsi on kehitysvammainen. Anni ei kuitenkaan suostu näkemään tätä vaan ajattelee poikansa vain kehittyvän hitaasti. Lopulta Anni ja Eljas riitautuvat ja Anni ajaa miehensä pois, jolloin hän jää yksin hoitamaan poikaansa.

Romaani käsittelee elämänvalheita. Eljas kaipaa jonnekin muualle, jossa on vähemmän karua kuin Kaakerholmassa. Hän istuttaa ikkunanlaudalle hienon kukan, joista tulee elämänvalheensa symboli. Anni taas tarrautuu kehitysvammaiseen poikaansa. Hän kokee elämänsä olevan riippuvainen hänelle annetusta hoitotaakasta, jonka vuoksi hän ei suostu ottamaan vastaan edes yhteiskunnan apua poikansa hoidossa.

Romaanissa esitellään ensimmäisen kerran ns. joenpeltolainen pariskunta: vahva nainen ja heikko mies. Joenpellon romaaneissa miehet eivät usein kestä elämän todellisuutta, kun taas naiset ovat sitkeitä ja pärjäävät paremmin. Jos talon mies on pehmeä, on naisen oltava kova. Valtasuhteet eivät aina näy kodin ulkopuolelle, mutta ne pitävät perheen kasassa.

*Kaakerholman kaupunki* oli ensimmäinen kirja, jonka WSOY kustansi. Se sai ilmestyttyään vain yhden arvion, eikä sekään ollut imarteleva. Puolen vuoden kuluttua ilmestyi kuitenkin kriitikko Kai Laitisen arvostelu, jossa hän kehui romaania, erityisesti sen näkökulmaa, ja ennusti Joenpellolle pitkää uraa.

Lähde:

Helena Ruuska: Elämän kirjailija Eeva Joenpelto (WSOY, 2015), s. 109–118.

#eevajoenpelto #eevajoenpelto100 #eevajoenpellontuotanto #kaakerholmankaupunki #kirjagramsuomi #karisto

## **Veljen varjo** (1951)

*Kaakerholman kaupungin* jälkeen Eeva Joenpellolla oli nopeasti työn alla uusi romaani. *Veljen varjon* kirjoittamiseen Joenpellolla meni aikaa vain kolme viikkoa, ja kustantamo piti kirjaa valmiina painettavaksi lähes sellaisenaan. *Veljen varjo* julkaistiin vain vuosi *Kaakerholman kaupungin* ilmestymisen jälkeen.

Romaani kertoo kahdesta veljestä, joista vanhempi, Esko, kaatuu sodassa. Perhe suree menetystään. Samalla nuorempi veli Taisto tuntee jäävänsä sivuun. Romaanin tapahtumat keskittyvät siihen, kun Eskon leski vierailee appivanhempiensa luona. Anoppi yrittää saada leskestä tuen surulleen, mutta miniä tuntuu ymmärtävän paremmin sivuun jäävää veljeä Taistoa.

Helena Ruuska sanoo *Veljen varjon* olleen aikaansa edellä sodan traumojen kuvauksessa, ja onkin sääli, että vain harva muistaa sen olemassaolon. Romaani kuvaa myös psykologisen tarkasti sisaruskateutta.

*Veljen varjo* -romaanissa Joenpelto käsittelee todennäköisesti omia sisarussuhteitaan. Hän on viidestä lapsesta nuorin, mutta kolme hänen sisarustaan ehti kuolla ennen hänen syntymäänsä ja isoveli Erkki kaatui toisen maailmansodan aikana. Joenpelto on kertonut kirjailijahaastattelussa vuonna 1975, että kirja on syntynyt hänen ”perhepiirissä olleesta ongelmasta”.

*Veljen varjo* on mitaltaan pienoisromaani. Joenpelto on tunnetumpi pitkistä romaaneistaan, ja hän on itse myöhemmin todennut Veljen varjon tuotantonsa mustaksi lampaaksi. 1950-luvun alussa hän oli kuitenkin ollut kiinnostunut pienoisromaaneista ja todennäköisesti siksi inspiroitunut itsekin kokeilemaan sellaisen kirjoittamista. Erityisesti Mika Waltarin ja Stig Dagermanin pienoisromaanit kiehtoivat häntä. Hän ei kuitenkaan itse tuntenut ”hiottujen timanttien” kirjoittamista omaksi lajikseen.

*Veljen varjo* sai sekä hyvää että huonoa kritiikkiä. Eeva Joenpelto sai romaanista nuorille lupauksille suunnatun Kalevi Jäntin palkinnon ja valtion kirjallisuuspalkinnon, ensimmäisen monista.

Lähde:

Helena Ruuska: Elämän kirjailija Eeva Joenpelto (WSOY, 2015), s. 84–86, 118–119.

#eevajoenpelto #eevajoenpelto100 #eevajoenpellontuotanto #veljenvarjo #kirjagramsuomi #karisto

## **Johannes vain** (1952)

”Eräänä lokakuisena iltana vuonna -51 olin yksin kävelemässä. Edessäni hämärässä tihkusateessa liikkui vaivalloisesti eteenpäin vanha pariskunta. Kuljin heidän kannoillaan ja kuulin vaimon sanovan miehelleen näin: ’Varo noita pieniä kiviä, niihin kompastuu. Isot kyllä näkee.’”

Näin Eeva Joenpelto kertoo *Johannes vain* -romaanin syntyhetkestä. Joenpelto on kertonut vanhan naisen lauseiden pysäyttäneen hänet ja jääneet pyörimään mieleen. Lopulta lauseet päätyivät *Johannes vain* -romaanin Lyyli Ruhasen suuhun.

Johannes vain kertoo kauppiaasta, joka säälii lamavuosien köyhiä kyläläisiä ja myy heille paljon velaksi. Romaani on saanut inspiraatiota Joenpellon omasta isästä, joka myös piti kauppaa ja oli hellämielinen maksukyvyttömille asiakkailleen. Romaani seuraa kauppias Johannes Strömin myöhäisiän avioliittoa Lyylin kanssa. Lyyli tavoittelee avioliitolla omaa etuaan ja sosiaalista nousua eikä taida rakastaa Johannesta ihmisenä.

Joenpelto on todennäköisesti saanut inspiraatiota Albert Camus’n *Sivullisesta*, joka nousi sodan jälkeen eräänlaiseksi nuorison kulttikirjaksi. Johannes vain on *Sivullisen* tyyliin lakoninen: Johannes ei tunne suuria tunteita, mutta joutuu romaanin edetessä *Sivullisen* Mersaultin tavoin lopulta antautumaan tunteiden valtaan.

*Johannes vain* ilmestyi samoihin aikoihin kuin Veikko Huovisen *Havukka-ahon ajattelija*, ja romaaneja verrataankin paljon toisiinsa. *Johannes vain* sai varsin hyvät arvostelut ja se käännettiin myös ruotsiksi nimellä *Bara Johannes*. Jo iäkkääksi ehtinyt V. A. Koskenniemi myös kehui Joenpeltoa romaania henkilökohtaisesti ja nosti Joenpellon uusien suomalaisten kertojien eturiviin.

Lähteet:

Eeva Joenpelto: Miten kirjani ovat syntyneet (WSOY, 1969), s. 88.

Helena Ruuska: Elämän kirjailija Eeva Joenpelto (WSOY, 2015) 124–128.

#eevajoenpelto #eevajoenpelto100 #eevajoenpellontuotanto #johannesvain #kirjagramsuomi #wsoy

## **Kivi palaa** (1953)

*Kivi palaa* on työläiskuvaus, joka keskittyy enemmänkin aviollisiin ongelmiin. Romaani kertoo kalkkitehtaan työntekijästä Armas Lehtisestä, joka saa töistään potkut. Hän on myös hyvin mustasukkainen aviomies. Lehtisten tytär Aune häpeää perheensä köyhää kotiaan ja tehtaaseen menevää isäänsä. Aviopari päätyy toisistaan irralleen, molemmat omille teilleen.

Romaanin henkilöhahmot jäävät pinnallisiksi. Teoksessa on kuitenkin Joenpellolle epätyypillistä aistillisuutta erityisesti avioliiton kuvauksesta. Mustasukkaisuudesta huolimatta Lehtisten pariskunta jakaa vuoteensa intohimoisesti, vaikka suhde alkaa muuten rakoilla.

Eeva Joenpelto on myöhemmin nimittänyt *Kivi palaa* -romaania väkisin kirjoitetuksi ja kasvottomaksi. Esseessään ”Miten kirjani ovat syntyneet” hän on kertonut kirjoittaneensa nuorempana joitain kirjoja alistuen muiden mielipiteisiin ja ohjauksiin. Lopputuloksena on tullut kirjoja, joiden hän uskoi miellyttävän muita, mutta joista ei itse pitänyt. Joenpelto ei mainitse esseessään *Kivi palaa* -romaania nimeltä, mutta on mahdollista, tämä romaani on yksi sellaisista.

Lähteet:

Eeva Joenpelto: Miten kirjani ovat syntyneet (WSOY, 1969), s. 92.

Helena Ruuska: Elämän kirjailija Eeva Joenpelto (WSOY, 2015) 129–130.

Kirjasampo.fi

#eevajoenpelto #eevajoenpelto100 #eevajoenpellontuotanto #kivipalaa #kirjagramsuomi #wsoy

## **Neito kulkee vetten päällä** (1955)

”Kerran vuonna -53 seisoin muutaman norjalaisen kanssa Oslon ulkopuolella katselemassa alapuolellamme hyisenä kiiltävään vuonoon. Muuan keski-ikäinen herra puhui lapsistaan, erityisesti 13-vuotiaasta tytöstään, ja sanoi: ’Hän on siinä iässä, että hän kävelee vaikka vetten päällä.’”

Näin Eeva Joenpelto kuvailee eräänlaisen läpimurtoteoksensa *Neito kulkee vetten päällä* syntyhetkeä. Tuosta lausahduksesta alkoi syntyä Helmi Virtasen hahmo. Helmin Joenpelto asettaa asumaan työläisten kansoittamaan kasarmiin, jossa hän on kuin helmi kurjuuden keskellä: hän jaksaa unelmoida paremmasta elämästä keskellä köyhyyttä. Helmi Virtanen on joenpeltolainen sitkeä, työteliäs nainen, samalla tavalla kuin hänen äitinsä Alma Virtanen, joka on nuorena epäonnekseen tappanut lehmän ja vannonut maksavansa sen takaisin. Maksuun menee 40 vuotta, mutta hän pitää lupauksensa.

Romaanilla on tosielämän pohja Joenpellon kotiseuduilta Sammatista sekä Joenpellon kouluaikojen asuinolosuhteista. Joenpelto oli muun muassa omassa elämässään kohdannut ihmisiä, jotka tiukasti pitivät lupauksensa ja nyt hän halusi kirjoittaa sellaisista ihmisitä. Samalla romaanissa alkoivat vahvistua muutkin Joenpellon romaanien yleiset teemat, kuten sisarkateus ja epäoikeudenmukainen perinnönjako.

Aluksi *Neito kulkee vetten päällä* myi kankeasti, mutta pikkuhiljaa se alkoi myydä vain paremmin ja paremmin. Vuoden aikana siitä otettiin neljä uutta painosta. Kirja käännettiin myös nopeasti kaikille pohjoismaisille kielille. Viimeistään *Neito kulkee vetten päällä* teki Eeva Joenpellosta vakavasti otettavan kirjailijan: hänellä oli lukijoita ja hänen kirjojaan sekä arvostettiin että myytiin. Nimi ”Neito kulkee vetten päällä” on ylittänyt teoskynnyksen ja sillä on nykyään tekijänoikeudellinen suoja.

Lähteet:

Eeva Joenpelto: Miten kirjani ovat syntyneet (WSOY, 1969), s. 88–89.

Helena Ruuska: Elämän kirjailija Eeva Joenpelto (WSOY, 2015) 143–149, 159.

#eevajoenpelto #eevajoenpellontuotanto #neitokulkeevettenpäällä #kirjagramsuomi #wsoy

## **Missä lintuset laulaa** (1957)

*Missä lintuset laulaa* on saanut alkunsa Eeva Joenpellon henkilökohtaisen elämän onnesta: hän oli juuri saanut toisen poikansa ja rakastunut sen myötä aviopuolisoonsa uudestaan. Romaanin aiheeksi Joenpelto kuitenkin valitsi hiukan erikoisemman rakkausaiheen: Hän oli kotiseuduillaan Sammatissa tiennyt perheen, jonka isännällä oli emäntänsä lisäksi lapsia lukuisien muiden naisten kanssa, mutta kaikki naiset ja perhe muutenkin eli sopuisasti. Romaaniinsa Joenpelto loi Kaisa Wilenin, lapsettoman emännän, joka kasvatti valittamatta aviomiehensä aviottomat lapset. Romaani seuraa Hanna-nimistä tyttöä, joka kasvaa perheessä ja luulee Kaisaa äidikseen.

Romaani on saanut inspiraatiota suomalaisesta kansanlaulusta ”Läksin minä kesäyöhön käymään”, johon Elias Lönnrot on kirjoittanut lisää säkeistöjä tehden laulusta rakkauskertomuksen. Kuten laulussa, myös romaanissa mies ja nainen rakastuvat kesäyössä, mutta mies lähtee pois ja nainen jää ikävöimään miestä. Romaanissa *Missä lintuset laulavat* Hanna huomaa kesän jälkeen olevansa raskaana, mutta mies ei pidä avioliittoa ja lasta elämänsuunnitelmaansa sopivana vaan jättää Hannan. Hanna ratkaisee kohtalonsa päättämällä elämänsä.

*Missä lintuset laulaa* sai hyvät kritiikit ja sitä myytiin valtavasti. Joenpelto ei itse kuitenkaan pitänyt romaania erityisen onnistuneena vaan on myöhemmin myöntänyt kirjoittaneensa sen ”höperössä tunnetilassa”. Hanna ei ole samalla lailla vahva nainen kuin *Neito kulkee vetten päällä* -romaanin Helmi Virtanen tai Kaakerholman kaupungin Anni Sortti. Sen sijaan Hannan kasvattiäiti Kaisa Wilen on, V. A. Koskenniemen luonnehdinnan mukaan, yksi nykykirjallisuuden monumentaalisimmista hahmoista. Joenpelto koki, ettei ollut onnistunut Hannan hahmossa ja rakkauden kuvaamisessa ja näin ollen oli epäonnistunut tavoitteessaan.

Lähde:

Helena Ruuska: Elämän kirjailija Eeva Joenpelto (WSOY, 2015) 160, 164–167.

#eevajoenpelto #eevajoenpelto100 #eevajoenpellontuotanto #missälintusetlaulaa #kirjagramsuomi #wsoy

## **Ralli** (1959)

Eeva Joenpellon kotona oli ollut lähes aina koira, niin kaupungissa Helsingissä kuin kotiseuduillaan Sammatissa. Pojilleen Eeva kertoi aina tarinoita lapsuutensa koirista. Kerran Joenpellon puoliso Jarl Hellemann ehdotti Joenpellolle, että tämä kirjoittaisi koiratarinoista kirjan. Joenpelto innostui heti ja alkoi kirjoittaa tarinaa koirasta, joka pohjaa hänen lapsuudenkotinsa koiraan Hannoon.

Koirien lisäksi pienoisromaani kertoo Mirja-nimisestä tytöstä, joka kasvaa kertomuksen aikana tytöstä nuoreksi naiseksi ja lopulta äidiksi, joka kertoo lapsilleen tarinaa hurjasta Ralli-nimisestä koirasta. Mirja on eräänlainen Joenpellon nuoruuden alter ego, hänen nuorten tyttöhahmojensa päätepiste, jossa hahmo on kehittynyt *Johannes vain* -romaanin Meeristä ja *Neito kulkee vetten päältä* -romaanin Helmi Virtasesta hiottuun loppuunsa.

*Rallista* tuli Eeva Joenpellon ensimmäinen bestseller. Se valittiin Kirjallisuutta koululle -sarjaan, joka on tarkoitettu tois- ja kolmosluokkalaisille. Vaikka Joenpelto itse ajatteli kirjaa välipalakirjaksi, siitä tuli koululaisten keskuudessa klassikko. Monet suomalaiset, jotka eivät muuten tunne Joenpellon tuotantoa, muistavat hänen nimensä koulussa luetun *Rallin* seurauksena.

Lähteet:

Eeva Joenpelto: Miten kirjani ovat syntyneet (WSOY, 1969), s. 95.

Helena Ruuska: Elämän kirjailija Eeva Joenpelto (WSOY, 2015) 177–179.

#eevajoenpelto #eevajoenpelto100 #eevajoenpellontuotanto #ralli #kirjagramsuomi #wsoy

## **Syyskesä** (1960)

Eeva Joenpellon omalla nimellä julkaistun esikoisteoksen ilmestymisestä oli kulunut kymmenen vuotta. Joenpellon kustannustoimittaja Tuomas Anhava kehotti häntä uudistumaan. Samalla hän kehotti Joenpeltoa kirjoittamaan siitä, minkä tunsi ja osasi. Niinpä Joenpelto kirjoitti kirjan kirjailijasta.

*Syyskesä* kertoo sisaruksista Mairesta ja Kertusta, joiden väliin tulee mies Aarne. Kerttu menee Aarnen kanssa naimisiin, kun taas Maire jatkaa uraansa kirjailijana. Maire on tympääntynyt elämäänsä ja uraansa. Kenties Joenpelto purki omaa tympääntymistään Mairen hahmoon. Hän koki, että hänen olisi tässä vaiheessa uraansa pitänyt kirjoittaa parempi romaani, mutta hän oli kriitikoiden kanssa samaa mieltä: kyseessä oli selvä välityö.

Joenpeltoa oli jo jonkin aikaa kritisoitu liian tunteikkaasta, dramaattisesta ja vuolaasta proosasta – ominaisuuksista, jotka huippuunsa jalostettuina lopulta tekivät hänestä pitkän proosan kuningattaren. 1960-luvun henki oli kuitenkin proosaa vastaan, ja Joenpelto yritti uudistua muiden ohjeiden mukaan. Hän on myöhemmin kertonut, että *Syyskesää* selaillessaan kuulee selvästi omat raskaat huokauksena. Uudistumisesta hän myöhemmin myös sanoi näin:

”Ymmärrän, että kirjailijan tulee pyrkiä uudistumaan, ja niinhän hän yleensä pyrkiikin. En vain silloin käsittänyt sitä selvää tosiasiaa, että uudistumisen on tapahduttava omilla ehdoillaan.”

Lähteet:

Eeva Joenpelto: Miten kirjani ovat syntyneet (WSOY, 1969), s. 92.

Helena Ruuska: Elämän kirjailija Eeva Joenpelto (WSOY, 2015) 170–172.

#eevajoenpelto #eevajoenpelto100 #eevajoenpellontuotanto #syyskesä #kirjagramsuomi #wsoy

## **Kipinöivät vuodet** (1961)

”[- -] toiset kuolevat tässä iässä. Minä en ole koskaan ollut näin voimissani.”

*Kipinöivät vuodet* on jatkoa vuonna 1955 ilmestyneelle romaanille *Neito kulkee vetten päällä*. Eeva Joenpelto kirjoitti pääsääntöisesti itsenäisiä romaaneja lukuun ottamatta *Lohja*-sarjaa ja kahta edellä mainittua romaania. Romaani seuraa Helmin ja Alma Virtasen elämää ja keskittyy erityisesti Alman rakkaustarinaan.

Kirjallisuudentutkija Rafael Koskimies on kuvannut romaania ennen kaikkea vanhojen ja vanhentuvien naisten romaaniksi. Kirjallisuuskriitikko ja toimittaja Suvi Ahola taas on verrannut *Kipinöiviä vuosia* Elena Ferranten romaaneihin: romaani kertoo keski-ikäisenä naisen viimeisestä kiihkeästä rakkaudesta ja sen aiheuttamasta pettymyksestä.

Teoksen kustannustoimittaja Tuomas Anhava ei ollut innostunut *Neito kulkee vetten päällä* -romaanin jatko-osasta vaan oli sitä mieltä, että Helmin ja Alma Virtasen tarinan olisi voinut jättää yhteen romaaniin. Joenpelto koki, että häntä ahdettiin muottiin, johon hän ei itse kokenut sopivansa.

Joenpelto pyrki jatkuvasti uudistumaan romaaniensa kautta, vaikka aina hänen uudistuksiaan ei otettu myönteisesti vastaan. Uransa alkupuolisko olikin Joenpellolle sekä antoisaa että epävarmaa aikaa.

Lähteet:

Eeva Joenpelto 100 vuotta -keskustelu 8.4.2021. (Saatavilla WSOY:n Facebook-sivuilta.)

Eeva Joenpelto: Miten kirjani ovat syntyneet (WSOY, 1969), s. 92.

Helena Ruuska: Elämän kirjailija Eeva Joenpelto (WSOY, 2015) 172–173.

#eevajoenpelto #eevajoenpelto100 #eevajoenpellontuotanto #kipinöivätvuodet #kirjagramsuomi #wsoy

## **Naisten kesken** (1962) (lehtitekstikokoelma)

1960-luvulla kaupunkilaisuus oli muotia. Eeva Joenpelto etsi paikkaansa kirjailijana ja yritti kirjoittaa nykyaikaisia kaupunkilaisia aiheita, vaikka veri veti kotiseudun maalaismaisemien aiheisiin ja menneisyyteen. Joenpelto kirjoitti säännöllisesti Viuhka-lehteen kysymys-vastaus-palstaa, vaikka ei kokenut olevat lyhyiden tekstien kirjoittaja.

Lehden lukijat lähettivät Viuhkalle kysymyksiä, jotka käsittelivät heidän ongelmiaan, ja Joenpelto vastasi kysymyksiin. Aiheet käsittelivät naisten elämän kysymyksiä, kuten elämää vaimona tai äitinä, sekä ihmissuhteita ja muita arkielämän aiheita. 12 aiheesta koottiin yksiin kansiin kirja, joka oli tarkoitettu samojen kysymysten parissa painiville naisille ja ajanvietteeksi myös heille, joilla ei ollut vastaavanlaisia ongelmia.

Muun muassa nimimerkki Hupsu kysyi, milloin nainen alkaa olla vanha. Siihen Joenpelto vastasi, että se riippuu ajasta. Hänen isoäidinäitinsä oli vanha jo 35-vuotiaana, mutta nykyään elämä vasta alkaa 40-vuotiaana. Silloin nainen on ruumiinsa voimissa, henkisesti tasapainoinen ja vapaa pienten lasten taakasta, kun lapset todennäköisesti ovat jo kouluikäisiä. Lopulta Joenpelto tuli lopputulokseen, että nainen on vanha silloin, kun lähes kaikki aika menee pienten asioiden hautomiseen.

Lähteet:

Helena Ruuska: Elämän kirjailija Eeva Joenpelto (WSOY, 2015) s. 198.

Eeva Joenpelto: Naisten kesken (WSOY, 1962) s. 35–39.

#eevajoenpelto #eevajoenpelto100 #eevajoenpellontuotanto #naistenkesken #kirjagramsuomi #wsoy

## **Viisaat istuvat varjossa** (1964)

1960-luvun kirjallinen ahdistus purkautui Joenpellon 12. teokseen. Tematiikaltaan *Viisaat istuvat varjossa* on lähellä Joenpellon omia kokemuksia. Romaanin päähenkilö Marjukka on taiteilija, joka joutuu pyytelemään anteeksi sitä, että on itse elossa ja että hänen siskonsa Annikki on kuollut. Joenpelto itse taas on ainoa vanhempiensa elossa oleva lapsi ja syntynyt vasta sen jälkeen, kun kolme hänen vanhempaa sisarustaan oli jo ehtinyt menehtyä. Romaani jatkaa samalla jo *Veljeni varjossa* (1951) käsiteltyjä teemoja.

Romaani esittelee perhekuvion, jossa aviomies asuu perheestään erossa Lapissa ja näkee heitä vain muutaman kerran vuodessa. Marjukka kamppailee itsetuntonsa ja itsenäisyytensä kanssa ja on ollut koko ikänsä muille mieliksi. Hän myötäilee myös miesten tahtoa, niin aviomiehensä kuin rakastajansa: hänen rakastajansa Arvi haluaisi mennä hänen kanssaan naimisiin, mutta hänen aviomiehensä ei suostu avioeroon. Lopulta Marjukasta kuoriutuu vahva nainen, joka tietää, mitä tahtoo.

Nimi ”Viisaat istuvat varjossa ” ei liity kirjan aiheeseen juuri mitenkään. Joenpelto sai inspiraation nimestä vierailtuaan Yhdysvalloissa, jossa hän törmäsi jatkuvaan kehumisen kulttuuriin. Joenpelto koki, ettei yhdysvaltalainen itsensä korostus välttämättä ole suomalaista vaatimattomuutta parempaa. Hänen mielestään kirjan nimi oli paras osuus kirjasta.

Lähteet:

Sininen kirjahylly -blogi: Viisaat istuvat varjossa. (IMAGE-blogit, 13.6.2014.)

Helena Ruuska: Elämän kirjailija Eeva Joenpelto (WSOY, 2015) s. 21, 198–199.

#eevajoenpelto #eevajoenpelto100 #eevajoenpellontuotanto #viisaatistuvatvarjossa #kirjagramsuomi #wsoy

## **Ritari metsien pimennosta** (1966)

Eeva Joenpelto oli ollut jo pitkään kiinnostunut maahanmuuttajista. Hänen anoppinsa Hildur Hellemann oli elänyt lapsuutensa ja nuoruutensa Pietarissa, muuttanut tanskalaisen miehensä mukana Kööpenhaminaan ja myöhemmin Suomeen. Avioliittonsa alkuaikoina Joenpelto oli kuullut tarinoita anopiltaan, ja nyt hän halusi kirjoittaa kuulemastaan historiallisen romaanin.

Ajallisesti *Ritari metsien pimennosta* sijoittuu 1800-luvun lopulta 1940-luvulle. Se käsittelee Suomen itsenäistymisen vaiheet ja tarkastelee yhteiskunnallisia muutoksia poliittisten merkkitapahtumien kautta. Päähenkilöiksi nostetaan veljekset Gustav ja Aleksi Falin. Gustav on joutunut nuoreksi virkamieheksi Pietariin, ja Akseli kohoaa ministeriksi, mutta ei koskaan pääse alemmuudentunnostaan veljeensä nähden. Joenpellon oman näkökulman mukaan romaanissa taistellaan omia omituisia taisteluita lain ja oikeiden puolesta, sokeana ja kuurona ympäristölle.

Joenpelto haastoi romaanissa kertojakykynsä. 1950-luvulta mieleen oli jäänyt, että kirjailijan pitää aina pyrkiä uudistumaan. Tällä kertaa Joenpelto päätti käyttää minämuotoa ja kehyskertomusta. Uusi miljöö Pietari asetti myös haasteita. Joenpelto teki huolellisen taustatyön. *Ritari metsien pimennosta* sai kuitenkin huonot arvostelut. Arvosteluissa harmiteltiin, että aineiston keruu näkyi romaanissa. Teosta pidettiin myös menneen ajan romaanina. Sen oikeistolaisesti orientoituneita päähenkilöitä ei pidetty sopivina nykypäivän romaanihenkilöiksi. Osittain arvosteluihin vaikutti 1960-luvun kirjallinen ilmapiiri, jossa koko romaanilaji keksittyine tarinoineen kyseenalaistettiin.

Lähteet:

Eeva Joenpelto: Miten kirjani ovat syntyneet (WSOY, 1969), s. 93, 97–98.

Kirjasampo.fi

Helena Ruuska: Elämän kirjailija Eeva Joenpelto (WSOY, 2015) s. 201–204.

#eevajoenpelto #eevajoenpelto100 #eevajoenpellontuotanto #ritarimetsienpimennosta #kirjagramsuomi #wsoy

## **Liian suuria asioita** (1968) (näytelmä)

1960-luvulla romaanilaji kyseenalaistettiin, mutta näytelmä sopi ajan mentaliteettiin paremmin. Helsingin Kaupunginteatteri järjesti näytelmänkirjoituskilpailun uuden teatterirakennuksen kunniaksi. Kilpailuun kutsuttiin merkittäviä suomalaisia kirjailijoita, Eeva Joenpelto heidän joukossaan, vaikkei hän ollut kirjoittanut yhtäkään näytelmää.

Joenpelto kirjoitti ensiksi originaalia näytelmää, mutta kauhukseen huomasi, että Svenska Teaternissa oli juuri esitetty näytelmä, joka eteni lähes kohtaus kohtaukselta samalla lailla kuin hänen käsikirjoituksensa. Joenpellolla oli enää kaksi viikkoa aikaa kirjoittaa uusi käsikirjoitus, joten hän päätti turvautua vanhaan materiaaliin ja hyödyntää uusinta romaaniaan *Ritaria metsien pimennosta* (1966). Romaani oli saanut kehnot arvostelut, mutta siinä esiintyvää Irinan hahmoa oli kiitelty. Irina ihastuu nuorena pietarilaistyttönä itseään vanhempaan suomalaismieheen, menee miehen kanssa naimisiin ja sopeutuu kaikkeen, mitä elämä hänen tielleen heittää.

Näytelmä, joka sai nimekseen *Liian suuria asioita*, valittiin kilpailussa näyttämölle sovitettavien näytelmien joukkoon. Joenpelto seurasi tiiviisti näytelmän tekemistä, sillä teatterimaailma oli hänelle uutta. Ensi-iltana hän sai paljon kukkia, lahjoja ja sähkösanomia. Uusi näytelmä uudessa teatterissa kiinnosti yleisöä, ja ensimmäinen arvostelukin oli kehuva. Seuraavat arvostelut taas moittivat näytelmää liiasta runsaudesta ja eeppisyydestä. Yleisöä kuitenkin riitti: näytelmää esitettiin koko kevätkausi. Joenpelto kuitenkin totesi, että hänen näytelmäkirjailijanuransa saisi jäädä yhteen näytelmään. Piipahduksesta teatteripuolella hän sai marraskuussa 1968 Valtion näytelmäkirjailijapalkinnon.

Lähde:

Helena Ruuska: Elämän kirjailija Eeva Joenpelto (WSOY, 2015) s. 204–208.

#eevajoenpelto #eevajoenpelto100 #eevajoenpellontuotanto #liiansuuriaasioita #kirjagramsuomi #wsoy

## **Halusit tai et** (1969)

*Halusit tai et* -romaani tuotti Joenpellolle paljon päänvaivaa, sillä hän oli päättänyt kertaheitolla muuttaa tyylinsä ja kielenkäyttönsä. Häntä inspiroivat William Faulknerin mutkikkaat lauseet ja erikoiset vertauskuvat. Hän oli käsikirjoituksessaan jäljitellyt Faulknerin tyyliä, mutta ei ollut osannut häivyttää joenpeltomaista perustyyliään kokonaan pois. Käsikirjoitus oli pahasti solmussa.

*Halusit tai et* on ensimmäinen romaani, jonka kustannustoimitti Vilho Viksten. Hän kommentoi uutta käsikirjoitusta huolellisesti ja auttoi romaanin julkaisukuntoon. Viksten poisti tekstistä runsaasti kielikuvia ja adverbejä. Joenpelto itse piti romaania lajissaan aika hyvänä, mutta nykylukijalle se saattaa silti olla juunnaava.

Romaani kertoo Liisasta, menestyneen isän lujatahtoisesta tyttärestä, joka löytää miehekseen täysin vastakkaiseen tyypin: päättämättömän, maailman murjoman Lennin. Liisan toimeliaisuudella ja avuliaisuudella ei ole rajoja. Hän rakastuu, tarvitsee miestään ja on päättänyt tehdä hänet onnelliseksi halusi tämä sitä tai ei. Liisan ja Lennin toiveet ja todellisuus törmäävät romaanissa vastakkain.

Ilmestyttyään *Halusit tai et* sai hyvät arvostelut, sillä se käsitteli ajankohtaisia yhteiskunnallisia asioita: alkoholismia, yhteiskunnan ja yksilön vastakkainasettelua ja lähimmäisenrakkauden kyseenalaistamista. Joenpelto oli inspiroitunut lähipiirinsä alkoholisoituneesta miehestä, jota perhe oli suojellut kaikin keinoin mutta jonka viina oli silti vienyt.

Vaikka romaani ei ole Joenpellon romaanien kirkkain tähti, se oli ensimmäinen romaani, jonka hän työsti valmiiksi pitkäaikaisen kustannustoimittajansa Vilho Vikstenin kanssa.

Lähteet:

Kirjasampo.fi

Helena Ruuska: Elämän kirjailija Eeva Joenpelto (WSOY, 2015) s. 216–222.

#eevajoenpelto #eevajoenpelto100 #eevajoenpellontuotanto #halusittaiet #kirjagramsuomi #wsoy

## **Vesissä toinen silmä** (1971)

*Vesissä toinen silmä* kertoo elokuvaohjaajasta Ossi Juhonkoskesta, joka on aikoinaan ollut Suomen filmimaailman suuri lupaus, mutta joka ei meinaa pysyä nykypäivän elokuvamaailmassa mukana. Juhonkoski lähtee maaseudun rauhaan laatimaan käsikirjoitustaan uuteen elokuvaansa. Vanhoilla kotiseuduillaan hänen on kohdattava menneisyytensä uudelleen.

Teoksesta on luettavissa Joenpellon omat ajatuksen luovan työn tekijästä ja erityisesti kirjoittamisesta. Joenpelto oli julkaissut jo 14 romaania, mutta hän ei ollut vielä julkaissut ns. läpimurtoteostaan. Myös romaanin päähenkilö Juhonkoski kamppailee uuden tekstinsä kanssa ja yrittää pysyä modernissa maailmassa mukana.

Joenpelto on todennut kirjoittaneensa *Vesissä toisen silmä* -romaanin kevyellä otteella, vaikka hänen henkilökohtaisessa elämässään oli paljon murheita. Hän myös piti kirjaa välityönään. Hänellä oli tapana julkaista teos joka toinen vuosi, joten teos päätyi julkaistavaksi. *Vesissä toinen silmä* sai kriitikoilta ihan hyvät arvostelut.

Lähteet:

YLE: Eeva Joenpelto: Vesissä toinen silmä – Koe julkisuuden kääntöpuoli (yle.fi/kirjojensuomi)

Lukujonossa-blogi: 101 kirjaa: Vesissä toinen silmä (1971) (6/2017)

Helena Ruuska: Elämän kirjailija Eeva Joenpelto (WSOY, 2015) s. 222–235.

#eevajoenpelto #eevajoenpelto100 #eevajoenpellontuotanto #vesissätoinensilmä #kirjagramsuomi #wsoy

## **Vetää kaikista ovista** (1974), Lohja-sarjan 1. osa

“Multakokkareenakin vielä tuon muistan.” Näin Eeva Joenpelto lausui erään kiivaan väittelyn yhteydessä saamaansa loukkaukseen. Samalla hän tajusi, kuinka oivallinen ilmaus oli, ja lausahduksesta sai alkunsa *Vetää kaikista ovista* -romaanin punakaartilaisen leski Tilta Gröönroos.

1970-luvulla odotettiin, että joku kirjoittaisi suuren suomalaisen aikalaisromaanin, joka onnistuisi käsittelemään osuvasti nykyaikaa. Joenpeltokin luonnosteli nykyaikaisia aiheita, mutta koki nykyhetken vaikeana hahmona, joka oli liian lähellä voidakseen tarkastella sitä osuvasti. Hän alkoi etsiä ajanjaksoa, joka muistuttaisi 70-lukua. Pohdinnoissaan hän päätyi 1920-lukuun, josta hän löysi monia yhtymäkohtia silloisen nykypäivän poliittiseen kahtiajakautumiseen. Hän ymmärsi, että jos hänen pitäisi kirjoittaa aikalaisromaani, hänen pitäisi muuttaa nykyaika historiaksi. Vain silloin voisi nähdä yhtä aikaa kauas ja lähelle.

Joenpelto on itse syntynyt 1920-luvulla, joten aikakausi oli hänelle jokseenkin tuttu, mutta nyt hänen oli tutustuttava lapsuutensa miljööseen aikuishahmojen näkökulmasta. Hän teki valtavasti taustatyötä erityisesti vasemmiston vaiheista, mikä 1970-luvun alun Suomessa ei ollut aivan helppoa.

*Vetää kaikista ovista* kertoo värikkäästi Lohjan teollistumisen alkuvaiheista ja kahtiajakautuneesta Suomesta. Joenpelto kirjoitti käsikirjoitusta tavallista pidempään, keskellä käynnissä olevaa avioeroaan. Kun Joenpelto palautti käsikirjoituksensa kustantamoon, kaunokirjallisen osaston johtaja Vilho Viksten totesi, että nyt Joenpelto oli kirjoittanut niin hienon romaanin, ettei hän vielä edes pystynyt sanomaan, kuinka hienon.

Romaanista tuli kirjasyksyn 1974 tapaus. Joenpelto oli kirjoittanut 15 tasapaksua romaania, mutta nyt hän yllätti kaikki. Helsingin Sanomissa häntä verrattiin Väinö Linnaan. Kirja kohosi nopeasti Suomen myydyimmäksi kirjaksi.

Lähde:

Helena Ruuska: Elämän kirjailija Eeva Joenpelto (WSOY, 2015) s. 235–240, 254–256.

#eevajoenpelto #eevajoenpelto100 #eevajoenpellontuotanto #vetääkaikistaovista #lohjasarja #kirjagramsuomi #wsoy

## **Kuin kekäle kädessä** (1976), Lohja-sarjan 2. osa

*Vetää kaikista ovista* oli Eeva Joenpellon uran merkittävä käännekohta. Lukeva yleisö ja kriitikot povasivat kirjalle jatkoa, mutta Joenpelto itse on antanut ristiriitaista tietoa sarjan muodostumisesta: välillä hän sanoi, ettei koskaan ajatellut kirjoittavansa sarjaa, välillä hän kertoi suunnitelleensa niin alusta alkaen. Luotuaan miljöön ja hahmot, tarina alkoi elää eikä kaikkea ollut yhdessä osassa vielä kerrottu. Sarjan jokaisen osan Joenpelto kuitenkin on sanonut lopettaneensa niin, että sarja voisi päättyä siihen.

*Lohja*-sarjan ensimmäisen osan valmistuttua Joenpelto jatkoi 1920-luvun tutkimista. Apunaan hän käytti mm. Veikko Huttusen kirjaa *Kansakunnan historia 6*, 13 vuotta vanhemman kriitikko Toini Havun omakohtaisia kokemuksia ja Veikko Piirasen kirjaa *Vaivaishoidosta sosiaaliturvaan*. *Lohja*-sarjalla on vankka todellisuuspohja, mutta historioitsija Joenpelto ei ole. Hän keskittyy sarjassaan ihmiskuvaukseen, erityisesti naisiin.

Joenpelto pelkäsi kuin esikoiskirjan jälkeen toista kirjaansa julkaiseva kirjailija, ettei *Lohja*-sarjan toisesta osasta pidetä. Sarjoilla on tapana heiketä loppua kohti. Toisin kuitenkin kävi: *Kuin kekäle kädestä* vakuutti lukijat ja kriitikot. Rafael Koskimies kehui arvostelussaan Joenpellon saavuttaneen eräänlaisen täyttymyksen kertojana, taiteilijana, ajattelijana ja persoonallisuutena.

Lähde:

Helena Ruuska: Elämän kirjailija Eeva Joenpelto (WSOY, 2015) s. 287–289, 296–297.

#eevajoenpelto #eevajoenpelto100 #eevajoenpellontuotanto #kuinkekälekädessä #lohjasarja #kirjagramsuomi #wsoy

## **Sataa suolaista vettä** (1978), Lohja-sarjan 3. osa

*Lohja*-sarjan toisen osan jälkeen Joenpeltoa arvelutti sarjan jatkaminen. Yleisö toivoi sitä, mutta jotkut varoittelivat, että kolmas osa voi olla virhe. Varoittelut antoivat Joenpellolle puhtia tarttua jälleen kynään ja jatkaa lohjalaisten tarinaa.

Sarjan kolmannessa osassa on siirrytty 1920-luvun loppuun, vuoden 1918 kymmenvuotisjuhlaan, mikä aiheuttaa monenlaista poliittista liikehdintää. Joenpelto päätti myös kirjoittaa 1970-luvulle epämuodikkaasta aiheesta, yksityisyrittämisestä.

*Sataa suolaista vettä* ei syntynyt helposti. Kirjoitusprosessin aikana Joenpelto jopa pyörtyi kerran. Ilmestyttyään kirja kuitenkin sai jälleen ylistävät arvostelut. Joenpellon kehuttiin olevan komeimmillaan. Ensipainos myytiin loppuun viikossa, ja ylistäviä arvioita ilmestyi viikosta toiseen.

Lähteet:

Kirjavinkit.fi/arvostelut/sataa-suolaista-vetta

Helena Ruuska: Elämän kirjailija Eeva Joenpelto (WSOY, 2015) s. 289–290, 293–294

#eevajoenpelto #eevajoenpelto100 #eevajoenpellontuotanto #sataasuolaistavettä #lohjasarja #kirjagramsuomi #wsoy

## **Eteisiin ja kynnyksille** (1980), Lohja-sarjan 4. osa

*Lohja*-sarjan kolmas osa päättyi mielenkiintoiseen kohtaan Suomen historiassa, eikä Joenpelto halunnut vielä lopettaa. Neljännessä osassa edetään kohti 1930-lukua. Lama yltää Lohjallekin. Sahat seisovat, kun kauppa ei kulje, työttömyys uhkaa ja sijoitukset ovat vaarassa. Joenpelto halusi tietää, mitä hänen hahmoilleen käy, varsinkin Anja Julinille, jota hän piti yhtenä vaikeimmista romaanihahmoistaan.

Neljännen osan kirjoittaminen oli vaikeaa. Joenpelto valitteli sitä haastatteluissa, ja myös hänen luottolukijansa Vilho Viksten antoi käsikirjoituksesta murskaavaa palautetta. Palaute sai Joenpellon työskentelevään intensiivisesti, ja kirja ilmestyi aikataulussa alkusyksystä 1980.

Yleisö otti *Eteisiin ja kynnyksille* -romaanin vastaan varauksellisemmin kuin sarjan aiemmat osat. Vahva historiallinen ote oli siirtynyt syrjään, ja huomio oli hahmojen kohtaloissa ja draamassa.

Neljännen osan jälkeen Joenpelto on kertonut, että materiaalia hänellä olisi ollut viidenteenkin osaan, mutta hän päätti siirtyä eteenpäin. Hän kuitenkin vihjasi, että joitain sarjan hahmoja saatettaisiin nähdä tulevaisuudessa.

*Lohja*-sarja teki Joenpellosta suomalaisen kirjakentän kuningattaren. Sarja myös inspiroi muita kaupunki/paikkakuntasarjoja, kuten Antti Tuurin *Pohjanmaa*-sarjaa (1982–1997). Vastaavanlaisia sarjoja oli toki ilmestynyt aiemminkin, kuten esimerkiksi Laila Hietamiehen [Hirvisaaren] *Lehmusten kaupunki* -sarja (1972–2004) ja Kalle Päätalon *Iijoki*-sarja (1971–1998).

Lähteet:

Kirjavinkit.fi/arvostelut/eteisiin-ja-kynnyksille

Helena Ruuska: Elämän kirjailija Eeva Joenpelto (WSOY, 2015) s. 294–296, 325–326.

#eevajoenpelto #eevajoenpelto100 #eevajoenpellontuotanto #eteisiinjakynnyksille #lohjasarja #kirjagramsuomi #wsoy

## **Elämän rouva, rouva Glad** (1982)

1980-luku oli vaurastumisen, moraalisen rappion ja aatteiden aikaa. Nuoriso valtasi taloja, maailma oli jakautunut itään ja länteen ja nousukausi rikastutti nuoria kaupunkilaisia. Eeva Joenpelto oli jo yli 60-vuotias eikä hän pyrkinytkään kuvaamaan nuoria, mutta jotain 1980-luvun hengestä hän onnistui tallentamaan romaaniinsa *Elämän rouva, rouva Glad*.

Romaani sijoittuu 1930-luvulle. Joenpelto tarvitsi jälleen vuosikymmenten eron nykypäivään pystyäkseen kuvaamaan sitä. Vilho Viksten on kuvaillut *Elämän rouva, rouva Gladia* eevamaisimmaksi kirjaksi. Rouva Gladilla on rahaa, valtaa ja suhteita. Hän on ehtinyt ikään, jolloin hän ei ole vielä liian vanha, mutta aikaa ei ole liikaakaan jäljellä. Rouva Glad on nainen, jonka kyydissä miehet eivät pärjää. Hän pukeutuu kuin hieno nainen ja käyttäytyy kuin mies. Kirjaa voisi pitää *Lohja*-sarjan viidentenä osana, sillä ajallisesti se jatkaa siitä, mihin *Lohja*-sarja jäi, mutta se on luonteeltaan hyvin erilainen: pikemminkin psykologinen kuvaus yksilöstä kuin yhteiskunnallinen kuvaus muutoksesta.

*Elämän rouva, rouva Glad* -romaanin rouva Gladin aviomies Viljami on rakennusurakoitsija. Tällä tavalla Joenpellon kotitalon Vares-Kantolan rakentaminen tulee myös romaaneihin. Rouva Glad tutustuu aviomiehensä kautta liike-elämän saloihin, ja jäätyään leskeksi hän ottaa hoitaakseen miehensä bisnekset. Muitakin miehiä rouva Gladin elämässä on, mutta ne eivät jää pysyviksi.

Romaani oli tietenkin kirjasyksyn tapaus. Joenpellon vahvat naiset ja heikot miehet otettiin taas esiin, mikä harmitti Joenpeltoa, sillä yleisö ei ollut ymmärtänyt rouva Gladia niin kuin Joenpelto oli yrittänyt kirjoittaa: koppava ja hienoihin vaatteisiin pukeutuva nainen ei välttämättä ole vahva, vaan alta voi paljastua hyvinkin rikkinäinen ihminen. Romaanin sipulimaisessa rakenteessa paljastetaan, kuka rouva Glad on ja miten hänestä on tullut hän.

Lähde:

Helena Ruuska: Elämän kirjailija Eeva Joenpelto (WSOY, 2015) s. 337–341.

#eevajoenpelto #eevajoenpelto100 #eevajoenpellontuotanto #elämänrouvarouvaglad #kirjagramsuomi #wsoy

## **Rikas ja kunniallinen** (1984)

Rikas ja kunniallinen kuvaa kamppailua perheyrityksen herruudesta. Hotellikonsernin toimitusjohtaja Eero Kuula on työllistänyt kaksi vävyään. Toinen vävyistä haluaisi uudistaa konsernia ja toisen mielestä yrityksen konsepti voisi pysyä ennallaan. Eero Kuulalla itsellään on kaksi tytärtä sekä yksi iltatähtenä syntynyt poika, josta ei ole yrityksen jatkajaksi. Romaanissa käydään taistelu yrityksen herruudesta, mutta samalla romaani käsittelee taistelua erilaisten näkemysten välillä.

Ilmestymisajankohdan nykyaikaan sijoittuva *Rikas ja kunniallinen* jatkaa *Elämän rouva, rouva Gladin* tapaan liike-elämän kiemuroiden kuvaamista. Yritysmaailma on tavoitteiltaan samanlainen kuin nykypäivänäkin, mutta toteutustyyli on kaukana nykypäivän digitaalisesta maailmasta. Joenpelto on onnistunut tallentamaan romaaniin ajan hengen. Joenpellon yksityiskohtainen kuvaus voi tarjota nykylukijalle aikamatkan menneisyyteen. Samalla ihmisten halut, toiveet ja tarpeet ovat ajattomia.

Hotellimaailma oli Joenpellolle vieras aihe ja hän piti teosta välityönään. Teos kuitenkin sai, kuten yleensä, kiitettävät arviot, ja nykylukijatkin ovat pitäneet siitä. Kirjan ilmestymisen aikoihin perustettiin Finlandia-palkinto, eikä *Rikas ja kunniallinen* ollut ehdolla palkinnon saajaksi. Vuoden 1983 kirjasato oli erittäin kovatasoinen, ja palkinto jaettiin lopulta Erno Paasilinnan esseekokoelmalle *Yksinäisyys ja uhma*.

Lähteet:

Luetut, lukemattomat -blogi: Eeva Joenpelto: Rikas ja kunniallinen (3/2019)

Sallan lukupäiväkirja -blogi: Eeva Joenpelto: Rikas ja kunniallinen (4/2020)

Helena Ruuska: Elämän kirjailija Eeva Joenpelto (WSOY, 2015) s. 348–349.

#eevajoenpelto #eevajoenpelto100 #eevajoenpellontuotanto #rikasjakunniallinen #kirjagramsuomi #wsoy

## **Jottei varjos haalistu** (1986)

*Jottei varjos haalistu* -kirjan julkistustilaisuudessa Eeva Joenpelto julisti viimein kirjoittaneensa esikoisromaaninsa. Romaanin aihe oli hänelle hyvin henkilökohtainen ja hän piti romaania myös erityisen onnistuneena.

*Jottei varjos haalistu* sijoittuu 1940-luvun sodasta toipuvaan Suomeen. Romaani seuraa Kuovinojan sisaruksia, joista vanhempi, Erika, on velvollisuudentuntoinen ja suoraselkäinen elämänsä iltapuolelle ehtinyt nainen, kun taas kymmenen vuotta nuorempi Julius viihtyy naisseikkailujen parissa ja elää kuluttavaa elämää alkoholisoituneena eläinlääkärinä. Juliuksella on myös Asko-niminen poika, joka on syntynyt Juliuksen lyhyen avioliiton aikana.

Romaani alkaa siitä, kun Kuovinojan suuri sukutragedia muistuttaa olemassaolollaan. Kuovinojan tilan on aikoinaan perinyt perheen nuorin poika, jättäen Erikan ja Juliuksen isän, perheen vanhimman lapsen, perinnöttömäksi. Nuorin poika ja varsinkin hänen vaimonsa paljastuivat myöhemmin ahneiksi eivätkä huolehtineet vanhanisännän vanhuudenturvasta. Nyt tilan perillinen on kuollut, ja Erika serkkuineen haluaa varmistaa, ettei perijää haudata suvun arvokkaaseen hautaan lähelle kirkkoa, samaan hautaan isovanhempiensa kanssa.

Kuovinojan suvun tragedia on lähes suoraan Joenpellon elämästä. Hänen isänsä oli perheen vanhin poika ja tuleva Joenpellon tilan isäntä. 1800-luvun uusimaalaiset vauraat talonpojat ihannoivat sivistystä, joten Juhokin lähetettiin kouluun. Perheen keskimmäistä poikaa taas opinnot eivät kiinnostaneet, joten hän jäi kotiin auttelemaan. Juho suoritti opinnot ja palasi kotiin morsiamen kanssa. Pian sen jälkeen Juhon isä, Joenpellon isoisä, suivaantui jostain Juholle ja ohitti hänet perinnössä. Joenpellon tila annettiinkin keskimmäiselle pojalle, joka oli vuosia opetellut maatilan hoitoa esikoisen opiskellessa muualla.

Eeva Joenpelto vietti lapsuutensa kuullen juttuja siitä, miten hänen isänsä ainoa perintö oli taskuun unohtunut vaateharja. Ammatiltaan Juhosta tuli kyläkauppias. Joenpelto kasvoi perheessä, jossa kannettiin kaunaa menneille tapahtumille. Hän ei tavannut kaikkia sukulaisiaan eikä vieraillut Joenpellon tilalla. Vanhoista perintökiistoista puhuttiin pikku-Eevan seurassa, mutta ei koskaan suoraan hänelle. Asia jäi vaivaamaan häntä. Lopulta hän palasi isovanhempiensa kohtaloon ja kirjoitti *romaanin Jottei varjos haalistu*. Jopa WSOY:lla ihmeteltiin, miten romaanin aihe oli pysynyt piilossa vuosikymmeniä ja näkyi Joenpellon tuotannossa vasta nyt.

Lähde:

Helena Ruuska: Elämän kirjailija Eeva Joenpelto (WSOY, 2015) s. 349–354.

#eevajoenpelto #eevajoenpelto100 #eevajoenpellontuotanto #jotteivarjoshaalistu #kirjagramsuomi #wsoy

## **Ei ryppyä, ei tahraa** (1989)

Eeva Joenpelto jatkoi oikeudenmukaisuuden käsittelyä romaanissa *Ei ryppyä, ei tahraa.* Tällä kertaa hän valitsi aiheekseen lasten kärsimyksen huonossa avioliitossa. Romaanin päähenkilöksi hän ajattelee Ireneä, ratsutilan emäntää, jonka mielenterveys alkaa murentua lapsuudessa koettujen tapahtumien seurauksena.

Taustatarina kertoo Ellen Janssonista, kellokauppiaan ainoasta tyttärestä, joka nai velkaisen apteekkarin. Aviomies on katkera menestyneelle silmälääkäriveljelleen ja haluaa rakentaa elämälleen kauniit kulissit. Hän tarvitsee menestykseensä hyvän vaimon, vaimon perintörahat ja kauniisti käyttäytyvät lapset. Apteekkari Jansson on kuin *Lohja*-sarjan Oskari Hännisen äärimmäisiin viety sukulaissielu. Mies on kylmä, kova ja väkivaltainen, kun taas vaimo vaikenee ja suojautuu lastensa taakse. Kulissit kuitenkin pidetään kunnossa. Lopputuloksena on perhetragedia.

Joenpelto tutustui romaanin kirjoittamisen aikana sekä psykologiaan että hevostenhoitoon. Hän halusi selvittää, miten lapsuuden traumat voivat vaikuttaa aikuisuuteen. Tutkimuksen tuloksena syntyi Irene, Ellen Jansonin tytär ja ratsutilan emäntä, joka sairastu psyykkisesti, koska hänet on jo lapsena opetettu vihaamaan isäänsä ja jolta on lapsuudessa pimitetty asioita. Irenen tuhoaa lopulta puhumattomuus, joka juontaa juurensa jo lapsuuden kokemuksista.

Joenpelto halusi kirjoittaa siitä, kuinka hänen kuvaamassaan pahan miehen ja hyvän naiset avioliitossa todellisia häviäjiä ovat lapset. Irenen lisäksi myös perheen toinen tytär Elina kärsii ja karkaa omilleen. Perheen vanhin poika Aarre sen sijaan on hyvin tärkeä Irenelle. Hän vierailee Irenen luona ratsutilalla usein.

Romaani on taitavasti aseteltu ja sen näkökulmahenkilöt on valittu kiinnostavasti, mutta ratsutilaus kuvausta on moitittu liian lavertelevasti. Samalla tavalla kuin romaanissa *Ritari metsien pimennosta* (1966), tässäkin romaanissa kirjailijan taustatyötä ei ole onnistuttu häivyttämään tarpeeksi.

*Ei ryppyä, ei tahraa* pääsi syksyllä 1989 Finlandia-ehdokkaaksi, mutta se ei saanut palkintoa. Sen sijaan kirja voittaa Akateemisen kirjakaupan Varjo-Finlandian, mikä sai Joenpellon tyytyväiseksi.

Lähde:

Kirjasampo.fi

Helena Ruuska: Elämän kirjailija Eeva Joenpelto (WSOY, 2015) s. 356–359.

#eevajoenpelto #eevajoenpelto100 #eevajoenpellontuotanto #eiryppyäeitahraa #kirjagramsuomi #wsoy

## **Avoin, hellä ja katumaton** (1991)

Romaanissa *Avoin, hellä ja katumaton* Joenpelto kirjoitti ensimmäistä kerran suoraan todellisista henkilöistä, Sammatissa asuvista vanhoista sisaruksista Paavo ja Hanni Lietzénistä. Romaanissa he saivat nimet Heikki ja Hertta Saren. Sarenin sisarukset edustavat romaanissa vanhanaikaista arvomaailmaa, sukua, taloa ja tavaroita. He eivät suostu muuttumaan uuden maailman mukana. Heidän vastaparinaan on 1980-luvulle tyypillinen liikemieshuijari, läkkiseppä Risto, jonka tärkein arvo on raha. Hän asuu Sarenin tilan mailla vuokralaisena.

Kun Heikki Saren kuolee hämärissä olosuhteissa, hän jättää jälkeensä oudon testamentin. Tästä alkaa Hertta Sarenin ja Risto Lindqvistin pitkä ja näkymättömissä käytävä kamppailu. Romaani törmäyttää kaksi toisilleen vierasta maailmankuvaa. Romaanin tunnelma on trillerimäinen.

Romaani vastaanotettiin hyvin. Jopa Hanni Lietzén luki romaanin ja piti siitä. Joenpelto kuitenkin kielsi romaanin lähettämisen syksyn Finlandia-taistoon, koska hän koki, ettei romaani ollut hänen parhaimpiansa. Suomen Kirjasäätiö jopa kyseli WSOY:lta kirjan perään, mutta Eeva Joenpellon tahtoa piti kunnioittaa.

Lähteet:

Kirjasampo.fi

Helena Ruuska: Elämän kirjailija Eeva Joenpelto (WSOY, 2015) s. 362.

#eevajoenpelto #eevajoenpelto100 #eevajoenpellontuotanto #avoinhelläjakatumaton #kirjagramsuomi #wsoy

## **Tuomari Müller, hieno mies** (1994), Finlandia-palkinnolla palkittu

1990-luvulla Eeva Joenpelto lähti mukaan vastustamaan Lohjan halki kulkevaa moottoritietä, joka tuhoaisi rakastetun kulttuurimaiseman. Vastustus onnistui ja rakennushanke kaadettiin. Joenpelto jäi kuitenkin miettimään kunnallispolitiikkaa, päätöksentekoa, vallankäyttöä ja rahan vaikutusta ihmisiin. Moottoritietaistelussa hän oli saanut omin silmin nähdä kunnallispolitiikan hyväveliverkoston toimintaa. Joenpelto oli myös tutustunut 1980-luvulla pankkien toimintaan toimiessaan Helsingin Suomalaisen Säästöpankin valvojana, eikä se ollut jättänyt kovin hyvää kuva pankinjohtajien toiminnasta.

Aluksi Joenpelto kirjoitti pöytälaatikkoon ajatuksiaan moottoritien kiistasta, mutta pian hän huomasi kirjoittavansa romaania.

Käsikirjoituksesta muodostui lopulta Joenpellon yksi hienoimmista romaaneista, *Tuomari Müller, hieno mies*. Romaani on nimetty tuomari Müllerin mukaan, mutta oikeastaan romaani kertoo Müllerin vaimosta Meeri Mülleristä, joka päättää kostaa ennen aikojaan menehtyneen miehensä kiusaajille. Vihan saavat tuta niin pankin kuin kaupungin johto. Romaani kuoriutuu kuin sipuli ja paljastaa kerros kerrokselta lisää pikkupaikkakunnan johdon toiminnasta.

Romaanissa on harvoja hyviä ihmisiä. Myös Meeri Müller toimii harmaalla alueella: hän haluaa kostaa hyväluontoisen miehensä kokemat vääryydet, mutta samalla hän hävittää miehensä testamentin, joka olisi oikeuttanut herra Müllerin ensimmäisen vaimon perintöön. Rouva Müller on olemukseltaan kuin rouva Glad mutta hahmoltaan karikatyyri. Hän on yhtä häijy kuin hänen vastustajansa, mutta hänen tekonsa näyttäytyvät erityisen rumilta, kenties koska hän on vanha nainen. Antamalla vanhan naisen toimia häikäilemättömästi Joenpelto näyttää, kuinka häikäilemätöntä joidenkin miesten käytös voi olla.

*Tuomari Müller, hieno mies* voitti Finlandia-palkinnon. Joenpelto oli jo 73-vuotias ja arveli teoksen olevan hänen viimeisensä. Mahdollisuus voittoon saattaisi siis olla viimeinen. Hän myös piti teosta erittäin onnistuneena ja uskoi sen mahdollisuuksiin. Vuonna 1994 voittajan valitsi rouva Tellervo Koivisto, joka oli tunnettu Joenpellon ihailija. Myöhemmin Koivisto on paljastanut, että mietti pitkään palkinnon antamista jollekulle toiselle ehdokkaalle, koska piti Joenpellon valitsemista yllätyksettömänä. Hän oli kuitenkin lukenut Joenpellon tuotantoa ja todennut, että pakkohan palkinto antaa Joenpellolle, sillä romaani on niin hyvä. Palkinnonjakotilaisuudessa Koivisto kehui romaania perinteiseksi kunnon romaaniksi, jonka maailmaan lukija tempautuu ensimmäisistä sivuista alkaen. Kiitospuheessaan Joenpeltokin puhui pitkän proosan puolesta.

*Tuomari Müller, hieno mies* menestyi muutenkin erinomaisesti. Siitä tuli Akateemisen kirjakaupan kaikkien aikojen myydyin romaani, se voitti Varjo-Finlandian ja se sai kehuja niin lukevalta kansalta kuin kirjallisuuden merkkihenkilöiltäkin.

Lähde:

Helena Ruuska: Elämän kirjailija Eeva Joenpelto (WSOY, 2015) s. 385, 387–397.

#eevajoenpelto #eevajoenpelto100 #eevajoenpellontuotanto #tuomarimüllerhienomies #finlandiapalkinto #kirjagramsuomi #wsoy

## **Uskomattomia uhrauksia** (2000)

Viisi vuotta Tuomari Müllerin jälkeen Eeva Joenpelto päätti kirjoittaa vielä yhden kirjan. *Uskomattomia uhrauksia* perustui hänen omakohtaiseen traagiseen kokemukseensa: hänen poikansa Johannes oli menehtynyt syöpään eikä Joenpelto kokenut poikansa saaneen parasta mahdollista hoitoa. Joenpelto kirjoitti kahdessa kuukaudessa sururomaanin, joka kritisoi suomalaista sairaanhoitoa.

Romaani kertoo eläkkeelle jääneestä Eino Nygrenistä, joka sairastuu syöpään. Hänen hoitonsa epäonnistuvat yksi toisensa jälkeen eikä hänen omaisiaan kuunnella. Romaani noteerattiin enimmäkseen vain sairaalakritiikin kautta, mutta Joenpelto omasta mielestään oli onnistunut tavoittamaan romaanissaan 1980-luvun lopun talouskuplan puhkeamisen ja 1990-luvun hengen. Poikansa kautta Joenpelto oli saanut kuulla juttuja 1990 luvun isojen firmojen kaatumisesta.

Kirja menestyi kohtalaisesti ja siitä kirjoitettiin varovaisia arvostelujen Joenpellon henkilökohtaisen tragedian ollessa tiedossa. Joenpellon lähipiirin mielestä teos olisi voinut jäädä kirjoittamatta, sillä Joenpelto ei enää ole siinä terävimmillään. Touko Siltala, joka editoi romaania, on sanonut olevansa kuitenkin tyytyväinen, että kirja syntyi.

Uskomattomia uhrauksia ilmestyi vuonna 2000. Joenpellon kirjallinen ura alkoi 1940-luvulla, mikä tarkoittaa, että hän ehti vaikuttaa suomalaisella kirjallisuuskentällä seitsemällä eri vuosikymmenellä.

Lähde:

Helena Ruuska: Elämän kirjailija Eeva Joenpelto (WSOY, 2015) s. 417–418.

#eevajoenpelto #eevajoenpelto100 #eevajoenpellontuotanto #uskomattomiauhrauksia #finlandiapalkinto #kirjagramsuomi #wsoy